《自福严至后洞记柳书弥陀碑》
宋代·刘摰

一盂僧粥三鸣鸡，渐望天角生晴曦。积阴凝霭不得肆，荡滉破晴争纷披。

清明物象各有职，如再开辟平艰危。游人襟韵廓以喜，晓指后洞都忘疲。

小楚亭北望明灭，宛宛一径微如丝。问云般舟道场路，从此亭背无险巇。

寺久荒寂无足往，念有子厚弥陀碑。独趋一里转岩腹，剥粉败赤逢门楣。

村童门关语嘲哳，似云乞米僧未归。亭亭故碑立青玉，覆以老屋疏且攲。

常嗟古人不可见，尚喜书法存于斯。世言书字出心画，体制类彼人所为。

子厚少年颇疏隽，字合飘逸狂不羁。胡为气质反端厚，至今观者多有疑。

或云彼以窜逐久，气志软熟非前时。又云高才尚薄世，故独立法无所师。

吾嗟世俗日无理，好恶不正论苦畀。臆决万事岂独此，此书何愧人不知。

碑阴三百四十字，疏瘦劲丽何精奇。九十三人姓名具，陈缵宝历元年题。

云此柳书一碑者，元和三年刊厥辞。至是二月始建立，都其事者杨与倪。

尘蒙壁碍世未见，自我访寻初爱之。嗟物晦显似有数，恨不从事毡与槌。

巉岩西山邃无数，行及二寺方晨炊。东南溪磴斗孤绝，下及平壑如悬梯。

南朝佛子谓慧海，卜庵于此存遗基。鬼神馈食以车运，石崖辙迹如在泥。

智不足以尽万物，敢决真伪论是非。老僧夜语亦有理，明发策杖犹迟迟。